**KOKYBĖS VIDAUS AUDITORAUS DIPLOMAS PADEDA ATVERTI NAUJAS KARJEROS GALIMYBES !**

**Elžbieta Ratiuk**

2013-2015 m. VU EF Kokybės vadybos magistro programos absolventė

Po Kokybės vadybos magistro studijų VU EF baigimo laimėjau konkursą *Erasmus* absolventų praktikai Vokietijoje, organizacijoje *Institute for Hospitality Assurance Certification GmbH*, kuri vykdo užsakomuosius vidinius viešbučių veiklos kokybės auditus lyderiaujančiai Skandinavijos kelionių grupei Primera Travel Group. 6 mėnesius praleidau Maltoje, kur įsikūręs įmonės Operacijų padalinys. Tai buvo puiki galimybė pritaikyti mano magistrantūroje įgytas žinias. Dėl mano plataus profilio žinių kokybės vadybos ir apgyvendinimo verslo srityse po apmokymų ir praktinių užduočių buvau atrinkta atlikti išvykstamuosius auditus kitose šalyse. Per visą laikotarpį patikrinau iš viso 103 viešbučius šiose poilsinių kelionių kryptyse: Malta, Madeira, Azorai, Kreta, Rodas, Gran Canarija, Lanzarotė, Eilatas.

Mano Kokybės vadybos magistro išsilavinimas, magistro baigiamasis darbas ir mokslinė publikacija jo pagrindu buvo pagrindiniai veiksniai, nulėmę manęs pakvietimą dalyvauti šiame unikaliame projekte. Galimybė priimti atsakingus sprendimus ir darbas su aukščiausio lygio viešbučių vadovais dar labiau motyvavo siekti karjeros kokybės vadybos srityje.

Po šios praktikos nusprendžiau grįžti į Lietuvą ir tęsti karjerą kokybės srityje gimtinėje. Vos grįžusi gavau pasiūlymą dirbti kokybės vadybininkę Aviacinių mokymų centre, kur po bandomojo laikotarpio buvo įvertintos mano įvairių sričių kokybės vadybos žinios, tarptautinių auditų patirtis ir naujovių bei pokyčių imlumas, ko rezultatas – naujos Kokybės atitikties stebėsenos vadovės pareigos. **Šioms pareigoms užimti vienas iš reikalavimų (kriterijų) buvo turėti *vidaus auditoriaus sertifikatą*, kurį gavau kartu su Kokybės vadybos magistro diplomu. Už tai esu dėkinga šios programos darniai ir labai kompetentingai komandai, kuri vienintelė Lietuvoje (kiek aš žinau) suteikia galimybę, atlikus atitinkamų ES institucijų nustatytą privalomą veiklos kokybės auditų kiekį, studijų metu gauti ir minėtą antrąjį diplomą.**

*Tad mieli dabartiniai ir būsimi Kokybės vadybos magistrantai – kuo aktyviau įsijunkite ne tik į teorinių, bet ir praktinių užduočių atlikimą studijų metais. Ir neužmirškite pasinaudoti dar 2 galimybėmis:*

– yra ES finansuojama *absolventų praktika* užsienio šalyse;

– *ERASMUS* *praktika studijų metu* užsienio šalyse.

Antai aš savo studijų KV programoje metu atlikau 3 mėnesių *Erasmus* praktiką Italijoje, kurios viešbutyje padėjau sukurti KVS pagal tarptautinius ISO 9001 ir ISO 14001 standartus. KV programos studentai studijų metu yra skatinami dalyvauti mokslinėse konferencijose, tarptautinėse mainų programose ir kituose skelbiamuose konkursuose.

 Šiuo metu tęsiu savo darbą aviacijos srityje Lietuvos įmonėje, bet dirbu tarptautinėje aplinkoje su pasaulinio lygio civilinės aviacijos administracijų ir avialinijų atstovais (vykdau auditus su auditoriais iš Libano, Irano, Tailando, Vokietijos, Meksikos, Latvijos, Tadžikistano, Armėnijos).

***Esu tikra, kad kokybės vadybos studijos VU EF ženkliai prisidėjo tiek prie mano profesinio, tiek ir prie asmeninio tobulėjimo bei* *pakeitė mano gyvenimo planus ir atvėrė naujas galimybes*.**

Absolventams, svarstantiems kur tęsti studijas, nuoširdžiai rekomenduoju rinktis VU Ekonomikos fakulteto Kokybės vadybos magistro programą. Čia Jūsų laukia profesionalūs dėstytojai, pusiau formali mokymo aplinka ir didelės veiklos galimybės, **jei tik patys to panorėsite.**

Pagarbiai ir linkėdama sėkmės bei kokybiško entuziazmo dėstytojams, dabartiniams KV magistrantams ir būsimiesiems šios programos klausytojams,

**KV programos absolventė ELŽBIETA**

2016 m. sausio 27 d.